蒙賜佳什欽歎不足不揆淺陋輒次元韻
作者：陳與義
朝代：宋

paragraphs: 退之高文仰東岱，籍湜傳盟其足賴。
固知法嗣要龍象，先生端是毗陵派。
方駕曹劉蓋餘力，壓倒元白聊一快。
向來班門收衆材，賓履費公珠幾琲。
三熏會有堪此事，群犬未免驚所怪。
但知樓仰百尺顛，豈覺波涵千頃外。
南州短簿令公喜，巍峩峩冠陸離佩。
有如若士那可無，筆勢已超聲律界。
相將問道留十日，滿座真成折床會。
清詩忽復墮華牋，要使握瑜誇等輩。